b'\n_START_ARTICLE_\nTipalnica\n_START_PARAGRAPH_\nTip\xc3\xa1lnice, tudi tip\xc3\xa1lke ali ant\xc3\xa9ne, so parne okon\xc4\x8dine, ki izra\xc5\xa1\xc4\x8dajo iz prvih \xc4\x8dlenov telesa \xc4\x8dlenono\xc5\xbecev. Raki imajo dva para tipalnic na prvih dveh \xc4\x8dlenih glave, vse druge skupine pa en par, razen pipalkarjev in diplurov, ki so brez njih. Po starej\xc5\xa1i klasifikaciji so rake, trokrparje in vzdu\xc5\xa1ni\xc4\x8darje (stonoge in \xc5\xbeu\xc5\xbeelke) zdru\xc5\xbeevali v skupino Antennata, ravno na podlagi prisotnosti tipalnic._NEWLINE_Njihova funkcija je \xc4\x8dutilna, vendar se konkretna vloga pri razli\xc4\x8dnih skupinah razlikuje in ponekod tudi \xc5\xa1e ni popolnoma pojasnjena. Slu\xc5\xbeijo lahko zaznavanju dotika (tipu), kemijskih snovi (vohu oz. okusu, najpogosteje za zaznavanje feromonov), vibracij (sluhu), premikanja zraka ali temperature. \xc4\x8cutilno vlogo tipalnic pri diplurih so prevzele sprednje noge, pri pipalkarjih pa pipalke, po katerih je skupina dobila tudi ime.\n_START_SECTION_\nRaki\n_START_PARAGRAPH_\nRaki imajo dva para tipalnic. Prvi par je enovejnat, drugi pa dvovejnat - vsaka tipalnica ima dve veji, ki se zdru\xc5\xbeita pri bazi. Ve\xc4\x8dinoma imajo \xc4\x8dutilno vlogo, pri li\xc4\x8dinkah navplijev pa sodelujejo tudi pri premikanju in prehranjevanju. Raki iz dru\xc5\xbeine Scyllaridae imajo tipalnice preoblikovane v \xc5\xa1iroki, polkro\xc5\xbeni lopati. Med njimi je v na\xc5\xa1ih krajih najbolj znan rak nagajivec Scyllarus arctus.'